A Tanács 398/94/EK rendelete

(1994. február 21.)

a Japánból, a Kínai Népköztársaságból, a Koreai Köztársaságból és a Thaiföldről származó, nem újratölthető tűzköves gázöngyújtók behozatalára vonatkozó végleges dömpingellenes vám kivetéséről és az ideiglenes dömpingellenes vám végleges beszedésére irányuló felhatalmazásról szóló 3433/91/EGK tanácsi rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Gazdasági Közösségben tagsággal nem rendelkező országokból érkező dömpingelt vagy támogatott behozatallal szembeni védelemről szóló, 1988. július 11-i 2423/88/EGK tanácsi rendeletre [1] és különösen annak 12. cikkére,

tekintettel a Bizottság javaslatára, amelyet a Tanácsadó Bizottsággal való konzultáció után nyújtott be, amint arról a fent említett rendelet rendelkezik,

mivel:

A. Átmeneti intézkedések

(1) A 3433/91/EGK rendelettel [2] a Tanács végleges dömpingellenes vámot vetett ki a Japánból, a Kínai Népköztársaságból, a Koreai Köztársaságból és Thaiföldről származó nem újratölthető tűzköves gázöngyújtók behozatalára. A Bizottság a 91/604/EGK határozattal [3] elfogadta egy thaiföldi gyártó, a Thai Merry Co. Ltd. kötelezettségvállalását, amely ennek következtében mentesült a behozatala utáni dömpingellenes vám befizetése alól.

(2) A Thai Merry Co. Ltd. 1993. augusztus 18-án kelt levelében visszavonta kötelezettségvállalását. Ezt követően a Bizottság a 2957/93/EGK rendelettel [4] ideiglenes vámot vetett ki a Thaiföldről származó, és a Thai Merry Co. Ltd. által gyártott (Taric kiegészítő kód: 8740), az ex96131000 KN-kód (Taric kód: 9613 10 00 *10) alá eső, nem újratölthető tűzköves gázöngyújtók a Közösségbe irányuló behozatalára.

B. Későbbi eljárás

(3) Az ideiglenes dömpingellenes vám kivetését követően a közösségi ipar szóbeli meghallgatást kért és kapott a Bizottságtól, ahol ismertette álláspontját.

(4) A Thai Merry Co. Ltd. kötelezettségvállalásának visszavonásával kapcsolatban nem merült fel új ellenvetés. Ezért a 2957/93/EGK rendelet ezzel kapcsolatos ténymegállapításait a Tanács megerősíti.

A Tanácsnak továbbá nincs oka azt gondolni, hogy a 3433/91/EGK rendelet elfogadásához vezető vizsgálat során tett végleges ténymegállapítások módosítást igényelnek. Ezzel kapcsolatban egyik érdekelt fél sem nyújtott be ellenvetést.

C. Vámok

(5) Mivel a 3433/91/EGK rendelet által megállapított általános országos vám a Thai Merry Co. Ltd. helyzetén alapult, a rendeletnek csak azon módosítása szükséges, amely törli a Thai Merry Co. Ltd. mentességét ezen vám alól.

D. Az ideiglenes vám beszedése

(6) A megállapított dömping-árrés nagysága és a közösségi gyártóknak okozott kár súlyossága következtében az ideiglenes dömpingellenes vám által biztosított összegek végleges és teljes egészében történő beszedése szintén szükségessé vált,

ELFOGADTA EZT A RENDELETET:

1. cikk

A 3433/91/EGK rendelet 1. cikkének (3) bekezdését el kell hagyni.

2. cikk

A 2957/93/EGK rendelet szerint kivetett ideiglenes dömpingellenes vám által biztosított összegeket véglegesen be kell szedni.

3. cikk

Ez a rendelet az Európai Közösségek Hivatalos Lapjában való kihirdetésének napját követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1994. február 21-én.

a Tanács részéről

az elnök

Th. Pangalos

[1] HL L 209., 1988.8.2, 1. o.

[2] HL L 326., 1991.11.28., 1. o.

[3] HL L 326., 1991.11.28., 31. o.

[4] HL L 267., 1993.10.28., 2. o.

--------------------------------------------------